U vrijemenu demokratizacije političke klime u Jugoslaviji, politički je aktivan i učestvuje u političkom organizovanju banjalučkih Hrvata. Postaje prvi predsjednik banjalučkog ogranka Hrvatske demokratske zajednice (HDZ) 1990. godine, a ujedno je i jedan od osnivača HDZ-a na nivou SR Bosne i Hercegovine. No, na ovoj funkciji ne ostaje dugo vremena, jer je već sljedeće godine sa nje smijenjen. Na mjesto predsjednika HDZ u Banjoj Luci tada dolazi Nikola Gabelić, koji je pripadao „čvrstoj“ liniji unutar HDZ glede tadašnjih glavnih političkih pitanja. Ćosić je većinu rata u BiH proveo u Banjoj Luci, a u kontekstu etničkog čišćenja ne-Srba u ovom gradu, protjeran je avgusta 1995. godine na teritoriju Hrvatske. Nastanio se u Okučanima, gdje je počeo da radi kao seoski učitelj. Ovdje je i preminuo 1. juna 1998. godine.